3 Bakeresete ba pele ba ne ba lebana le diteko tse di tshwanang le tse di tlhagetseng James le lelapa la gagwe. Le fa go ntse jalo, moaposetoloi Paulo o ile a kwalela Bakeresete ba Bahebera jaana: “[Lo ne lwa] itshokela ka boipelo go gapiwa ga dilo tsa lona.” Go tswa foo Paulo o tlhalosa se se neng se dira gore ba ipele jaana: “Lo itse gore lona ka bolona lo na le thuo e e botoka le e e nnelang ruri.” (Bahebera 10:34) Ee, Bakeresete bao ba lekgolo la ntlha la dingwaga ba ne ba na le tsholofelo e e maatla. Ba ne ba letile ka tsholofelo go amogela sengwe se ba neng ba se kitla ba se amogwa—“serwalo sa botshelo” se se sa nyeleleng mo Bogosing jwa Modimo jwa selegodimo. (Tshenolo 2:10) Gompieno, tsholofelo ya rona ya Bokeresete—ya kwa legodimong kana ya mo lefatsheng—e ka re thusa go nna re ipela tota le fa re lebane le dipitlagano.